Skrywer van jeugboeke sien rooi oor diefstal by gim | Netwerk24
Deur Cheréne Pienaar 16 Februarie 2019 11:06
Viljoen het in November verlede jaar op Facebook geskryf sy geld en 'n selfoon is twee keer uit 'n sluitkas by die Virgin Active in Northridge Mall gebuit toe hy geoefen het.
Fanie Viljoen, 'n Bloemfonteinse jeugboekskrywer. Sy jongste boek, Die dag toe die draak kom, is pas uitgereik.Foto: FACEBOOK
Hy sê die slot is oopgemaak en die geld is uit sy beursie gevat, maar die beursie is daar gelos. Die kas is toe weer gesluit.
Vandeesweek skryf hy: "Hier is 'n opvolg vir die storie: Die bestuurder het my vertel dat dit net met my gebeur het. Geen ander soortgelyke insidente is aangemeld nie. Maar verlede Maandag vind ek toe uit dat presies dieselfde met 'n ander persoon in die gim gebeur het. Dit het ook twee keer met hom gebeur."
Zanele Mahlangu, bestuurder van die gim, weet glo van niks.
"So lieg sy vir ons. Haar plan is glo om 'n lokval vir die dief te stel. Nou eers."
Of sy dit gedoen het, weet hy nie.
Hy sê hy sou dink die gimnasium sou teen dié tyd sy lede waarsku dat daar herhaaldelik by sluitkaste ingebreek word en hoe hulle dit kan verhoed. "Dalk met diefwering of lemmetjiesdraad, ek weet nie.
"Ek sou ook reken dat Virgin Active teen dié tyd hul rekenaars sou raadpleeg om te kyk wie op daardie vier tye saam met ons in die gim was. Hoeveel mense sou op so 'n lys wees? Dis tog heel eenvoudig."
Dit lyk vir hom of die gimnasium se bestuur nie werklik omgee vir die lede nie.
"Daar is mos 'n bordjie teen die muur wat sê dat Virgin Active nie 'n saak het met misdaad nie. Skies, met enige diefstal of verliese nie."
Met ander woorde hulle glo my nie eens nie. Dit is dalk hoekom hulle niks daaraan doen nie.
Virgin Active se versekering het vir hom 'n "standaardbriefie" gestuur waarin hulle praat oor die beweerde diefstal.
"Met ander woorde hulle glo my nie eens nie. Dit is dalk hoekom hulle niks daaraan doen nie."
Viljoen het gesê hy hoop hulle kan nog die skelm vang voordat sy kontrak ná omtrent 18 jaar einde Februarie eindig.
Carla White, woordvoerder vir Virgin Active in Suid-Afrika, sê net twee voorvalle is by hulle aangemeld.
"Ons versekeringsmaatskappy het Fanie Viljoen en sy vriend se eise verwerp omdat hulle nie hul besittings in die sluitkaste vir waardevolle goedere buite die badkamers gebêre het nie."
Sy sê daar is slegs by dié kaste veiligheidskameras.
Voorts het albei lede kombinasieslotte gebruik wat volgens haar nie in die voorvalle gebreek is nie.